****

 **Tiranë, më 10.2.2025**

 **M E M O**

**Lënda:** Përmbledhje mbi faktet, çështjet e natyrës procedurale dhe materiale të shtruara për diskutim dhe ecurinë procedurale të procesit të gjyqit imitues penal, të zhvilluar më datë 10.2.2025 nga Grupi I, nën udhëheqjen e mentorit dr. Dashamir Kore.

**\***

**\* \***

Çështja e përzgjedhur në këtë gjyq imitues paraqet një rast kompleks në fushën e interpretimit të marrëdhënieve kontraktore, fitimit të pronësisë sipas mënyrës origjinale të parashkrimit fitues dhe veprimeve juridike e vlefshmërisë së tyre.

Midis palëve ndërgjyqëse A.H., A.H. dhe nënës së tyre Sh.H. (në cilësinë e huamarrësve) dhe shtetasit I.D. (në cilësinë e huadhënësve) në datë ***07.11.2009*** është lidhur ***një kontratë huaje***, ku pala huadhënëse (i padituri) i jep huamarrësve (paditësve) një shumë prej 120.000 Euro me interes 0%. Vlefshmëria e kësaj kontrate është 30 ditë nga momenti nënshkrimit.

 Si garanci në rast të mosshlyerjes së kësaj huaje, huamarrësit kanë lënë pasurinë e paluajtsme prej 11.653 metra katrorë të regjistruar në ZRPP Tiranë dhe të gjitha të drejtat e pronësisë që mund të vijnë në të ardhmen në formën e kthimit ose kompensimit nga KKKP ose nga çdo institucion tjetër në lidhje me pasurinë totale të njohur prej 17.640 metra katrorë.

 Palët kanë rënë dakord që në rast të moskthimit të shumës së dhënë hua brenda afatit të përcaktuar, pala huadhënëse do t’i japë palës huamarrëse edhe shumën prej 880.000 (tetëqind e tetëdhjetë mijë) Euro, shumë e cila do të likujdohet në 2 mënyra ku 200.000 (dyqind mijë) euro do i likujdohen në cash dhe 680.000 (gjashtëqind e tetëdhjetë mijë) euro në sipërfaqe ndërtimi, apartamente e dyqane.

 Pala huamarrëse nuk e ka shlyer huanë brenda afateve të përcaktuara në kontratë e për këtë arsye, palët kanë nënshkruar një aneks kontratë në datë ***24.03.2010*** dhe aneks kontratë ***datë 24.09.2010***, ku huamarrësit kanë dakord t’i kalojnë huadhënësit të drejtën e pronësisë për pjesën e tyre si bashkëpronare të 1/6 së pasurisë tokë truall prej 11.635 m2, pasi specifikojnë se huadhënësi I.D ka paguar të gjithë vlerën prej 1,000,000 Euro. Në datë 24.09.2010 redaktohet edhe Kontrata e Dhurimit midis palëve ndërgjyqëse, me objekt dhurimin e pasurive të paluajtshme dhe të gjitha të drejtat pasurore të ardhshme mbi këto pasuri. I.D. ka proceduar me regjistrimin e kësaj kontrate dhurimi pranë Agjencisë Shtetërore të Kadastrës Tiranë.

 Paditësit A.H. dhe A.H. duke e konsideruar absolutisht pjesërisht të pavlefshme kontratën e huasë, datë 7.11.2009, dy aneks kontratat e lidhura në zbatim të saj, si dhe absolutisht të pavlefshme kontratën e dhurimit 24.09. 2010, pasi janë veprime juridike të kryera në kundërshtim me ligjin dhe janë fiktive i është drejtuar gjykatës me kërkesëpadinë me objekt konstatimin e pavlefshmërisë absolute të tyre dhe kthimin e palëve në gjendjen e mëparshme.

 Nga ana tjetër pala e paditur ka paraqitur kundërpadi ndaj palës paditëse A.H. duke pretenduar se, qëllimi i vërtetë i palëve ka qenë kalimi i pronësisë së pasurisë objekt gjykimi tek pala e paditur kundërpaditëse dhe veprimi juridik është i vlefshëm, por ka një të metë, pasi nuk është respektuar e drejta e parablerjes parashikuar nga neni 200/c dhe neni 204 i Kodit Civil, sa i përket bashkëpronarëve të tjerë. Pala e paditur kundërpaditëse në këto kushte pretendon fitimin e pasurisë objekt gjykimi përmes parashkrimit fitues me titull sipas nenit 168 të Kodit Civil dhe kërkon njohjen pronar të tij mbi pasuritë dhe regjistrimin pranë ASHK Tiranë.

Gjykimi u zhvillua në dy faza: faza e seancës përgatitore dhe faza e seancës gjyqësore

Në fazën e seancës përgatitore u trajtuan aspekte procedura si pranimi për shqyrtim së bashku me padinë të kundërpadisë së paraqitur nga pala e paditur/kundërpaditëse dhe lejimi i provës me ekspert, duke caktuar një ekspert vlerësues të pasurive të paluajtshme;

Në fazën e seancës gjyqësore, palët parashtruan qëndrimet e tyre, prapësuan në lidhje me pretendimet e njëra tjetrës dhe u debatua mbi provueshmërinë e fakteve materiale dhe procedurale, nëpërmjet provave të pranuara për shqyrtim si dhe konkluzioneve përfundimtare.

Gjykata u shpreh me vendim përfundimtar rrëzim padie dhe pranim të kundërpadisë.

 Ky rast shërben për të studiuar dhe debatuar në nivel juridik, çështje si interpretimin e kontratave duke konkluduar në thelbin e tyre dhe vullnetin e palëve, konceptin e veprimit juridik të simuluar e fiktiv, me pasojë veprim juridik absolutisht të pavlefshëm, si dhe nëse mund të njihet I.D. pronar me mënyrë fitimi origjinale të pronësisë përmes parashkrimit fitues.

**FOTO GJATË ZHVILLIMIT TË GJYQIT**

****

****

****